Adashic aid uëshëmbi inchëshbudtsëqui abëd icquido caic Esus:
Chian potec ëquëmatsiuc nidnunid,
quepanëdash.
Adoac chian cuëman tabadquido nianec canon nidquin Esus buampanëdash.
Aden abëd icquidobëtan potenubien adembidi cano antabëdtoanquin utsin utsinquien poteuapanëdash.
Aden potenubien cunquequid tapa choquin acte bocquequidën acte ancushadaidën cano mentoadtiadtsëcquio icpanëdash.
Adnubi cano tsitsumi Esus tëotadec uec ushpanëdash.
Adec ushshobi:
Cunquequid tapan acte boccaidën nuqui mentoadeque.
Isucun,
Icbo.
¿Tantiadenquioda iquec?
quequin Esus timpanëdash.
Aden tinac nidtotanquin Esusën:
Mibi cumapenec cunqueque.
Ënëd,
cac badedquio ënëdpanëdash.
Adembidi chiac acte bocquequid badedquio ënëduapanëdash.
Aden ënëdmetanec Esus:
¿Atotsi quiash natiaquiec dacuëdtancuededo?
Ubi bëdiactsëc tantiaquidoen mibitedi nec,
quepanëdash.
Adec Esus cuëdnubi cunquequid tapabëd acte bocquequid ënëdsho isash:
¿Mitsipadquidën napeba?
Ënëd,
cacpadequi ma badedquio ënëdpaboc,
quec ambibi tantiec dacuëdcuededpanëdash.